***Αθήνα, 19 Μαΐου 2017***

**ΔΕΛΤΙΟ ΤΥΠΟΥ**

**20η Μαΐου : Ευρωπαϊκή Ημέρα της Θάλασσας**

***Δήλωση του Δημήτρη Σιούφα***

***πρώην Προέδρου της Βουλής των Ελλήνων***

Με απόφαση της Βουλής των Ελλήνων, εναρμονισμένη με την κοινή διακήρυξη του Ευρωπαϊκού Κοινοβουλίου, της Ευρωπαϊκής Επιτροπής και του Συμβουλίου της Ευρώπης, η 20η Μαΐου καθιερώθηκε το 2008 ως Ευρωπαϊκή Ημέρα της Θάλασσας.

Η Ελλάδα, η Χώρα με τα 16.000 χιλιόμετρα ακτές, οφείλει να γιορτάζει την Ημέρα της Θάλασσας.

Ιστορικά γιατί υπήρξαμε από τους προϊστορικούς χρόνους λαός ανοιχτών οριζόντων, θαλασσινός, ποντοπόρος.

Κοινωνικά γιατί ο περισσότερος πληθυσμός μας έζησε διαχρονικά σε άμεση επαφή με τη θάλασσα με κατανόηση της δύναμης και των δυνατοτήτων της.

Εθνικά γιατί σε όλους τους αγώνες εθνικής επιβίωσης η θάλασσα υπήρξε οχυρό απόρθητο και όπλο ακατανίκητο για μας.

Οικονομικά γιατί σε όλη την ιστορία μας η θάλασσα μεγάλωσε και μεγαλώνει τους οικονομικούς μας ορίζοντες, στηρίζει το εμπόριο μας, τον τουρισμό μας και αποτελεί η ίδια πηγή της ζωής μας.

Πολιτισμικά γιατί η θάλασσα υπήρξε πάντα η γέφυρα διακίνησης ανθρωπίνων αξιών, επιστημονικών ιδεών και καλών τεχνών.

Είναι, ωστόσο, ιδιαίτερα σημαντικό το γεγονός, ότι ο εορτασμός αφορά …

* όλο το ναυτιλιακό κλάδο,
* τη ναυτιλιακή βιομηχανία,
* το ναυτικό κόσμο. Αλλά και
* τον Τουρισμό,
* την Αλιεία,
* το θαλάσσιο περιβάλλον,
* τις παράκτιες περιοχές.

Θέλω να αναφέρω επίσης, πάγιες και διαχρονικές μου θέσεις για αυτή την ημέρα. Την ημέρα της θάλασσας, και όχι μόνο με αφορμή τον εορτασμό, οφείλουμε να προσεγγίσουμε, όλοι μαζί, τις ευκαιρίες και προοπτικές της Ελλάδας, για τώρα και για το μέλλον. Να προσεγγίσουμε ευκαιρίες και προοπτικές, που αφορούν στην αξιοποίηση της νησιωτικής μοναδικότητας και του θαλάσσιου περιβάλλοντος. Να προσεγγίσουμε τις ευκαιρίες και τις προοπτικές που αφορούν…

* στην ενδυνάμωση της νησιωτικής Ελλάδας,
* στην ανάπτυξη των παράκτιων περιοχών,
* στο θαλάσσιο Τουρισμό,
* στην Εμπορική Ναυτιλία.

Να αναδεικνύουμε, τις ευκαιρίες που έχει η νέα γενιά να στραφεί προς τα επαγγέλματα της θάλασσας. Είναι, άλλωστε, προφανές, ότι η σύγχρονη επιστήμη και η τεχνολογία της Ναυτιλίας δίνουν νέες δυνατότητες, νέες προοπτικές, νέα ασφάλεια επαγγελματικής πορείας, στο ναυτικό κόσμο.

Πέρα, όμως, από τα ζητήματα που αφορούν άμεσα στη θαλάσσια Οικονομία, η καθιέρωση της 20ης Μαΐου ως «Ημέρας της Θάλασσας», να είναι στην προσοχή μας, η προστασία του θαλάσσιου περιβάλλοντος. Είναι, άλλωστε, καλά γνωστές, σε όλες και όλους μας, οι προειδοποιήσεις των επιστημόνων για άνοδο της στάθμης των θαλασσών, ως αποτέλεσμα…

* της επιβάρυνσης του περιβάλλοντος,
* της κλιματικής αλλαγής,
* της ανόδου της θερμοκρασίας του Πλανήτη.

 Η προστασία του περιβάλλοντος είναι όρος και προϋπόθεση για…

* την αειφόρο ανάπτυξη,
* τη βιωσιμότητα των θαλάσσιων οικονομικών δραστηριοτήτων,
* την προστασία του Πλανήτη,
* την ποιότητα της ζωής.

Οι καθαρές θάλασσες είναι ουσιώδες στοιχείο του κοινού στόχου. Όλα αυτά συνιστούν υποθέσεις εθνικής σημασίας. Αφορούν το παρόν και το μέλλον της Πατρίδας μας. Αφορούν τις σημερινές, αλλά και τις αυριανές γενιές. Αφορούν την ίδια τη ζωή. Στη θάλασσα γεννήθηκε η ζωή του Πλανήτη μας. Τη θαλάσσια ζωή, οφείλουμε να την προστατεύσουμε με σοφία και βαθιά συναίσθηση κοινωνικής ευθύνης. Όλοι έχουμε ευθύνες. Όλοι έχουμε υποχρεώσεις.

Η σημερινή γιγαντιαία παγκόσμια ναυτιλία μας, πρώτη σε όλο τον κόσμο αποτελεί για μας πηγή γεωπολιτικής ισχύος και επιρροής, βάση οικονομικής ανάπτυξης και ευημερίας και φάρο εθνικής σιγουριάς και υπερηφάνειας.

Έχω επισημάνει, πολλές φορές, ότι η Ελλάδα θα ήταν διαφορετική χωρίς την ιστορικά καταγεγραμμένη ισχύ της στη θάλασσα και η εθνική οικονομία, παρά την βαθιά οικονομική κρίση των τελευταίων 7 χρόνων, δεν θα κατατασσόταν ανάμεσα στις 30 ισχυρότερες του πλανήτη, χωρίς τον ηγετικό της ρόλο στην παγκόσμια ναυτιλία.

**Ιδιαίτερα σήμερα, στην εποχή των προβλημάτων και τις βαθιάς κρίσης, ας δώσουμε όλοι την αγάπη μας, την έγνοια μας και τη προσοχή μας στη θάλασσα και τις ευκαιρίες της.**